ອີຣ່ານຍອມຮັບວ່າ ໄດ້ເອົາເງິນສົດ ໃຫ້ອັຟການິສຖານ
ທ່ານ Mehmanparast ກ່າວວ່າ ອີຣ່ານວິຕົກກັງວົນ ກ່ຽວກັບສັນຕິພາບ ແລະສະເຖຍລະພາບໃນອັຟການິສຖານ ແລະຈະໃຫ້ການຊ່ອຍເຫຼືອສືບຕໍ່ໄປ.
ອີຣ່ານໄດ້ຮັບຮູ້ກ່ຽວກັບການສົ່ງເງິນໄປໃຫ້ລັດຖະບານອັຟການິສຖານ ເພື່ອຊ່ອຍບູລະນະ ສ້າງສາປະເທດດັ່ງກ່າວ ໂຄສົກກະຊວງການຕ່າງປະເທດອີຣ່ານທ່ານ Ramin Mehmanparast ກ່າວ ໃນວັນ ອັງຄານມື້ນີ້ວ່າອີຣ່ານມີຄວາມວິຕົກກັງວົນກ່ຽວກັບສັນຕິພາບແລະສະເຖຍລະພາບຢູ່ໃນ ອັຟການິສຖານທີ່ເປັນເພື່ອນບ້ານນັ້ນ ແລະຈະໃຫ້ການຊ່ອຍເຫຼືອສືບຕໍ່ໄປ ປະທານາທິບໍດີອັຟການິສຖານ ທ່ານຮາມິດ ກາໄຊ ກ່າວໃນມື້ວັນຈັນວານນີ້ວ່າ ຫ້ອງການ ຂອງທ່ານໄດ້ຮັບເງິນເປັນໄຖ່ໆຈາກອີຣ່ານ ຊຶ່ງທ່ານເວົ້າວ່າເປັນການ ຊ່ອຍເຫຼືອໃນຮູບແບບ ທີ່ໂປ່ງໃສ ແລະວ່າເງິນເຫຼົ່ານີ້ບໍ່ແມ່ນເງິນລັບ ຫຼືເງິນທີ່ໃຫ້ແບບຜິດປົກກະຕິ ສະຫະລັດກ່າວວ່າ ຕົນຍັງມີຄວາມສົງໃສບໍ່ແນ່ໃຈກ່ຽວກັບຈຸດປະສົງຂອງອີຣ່ານ ເມື່ອພິຈາ ລະນາເຖິງປະວັດຜ່ານມາຂອງອີຣ່ານ ກ່ຽວກັບບົດບາດທີ່ເປັນການສ້າງຄວາມບໍ່ທຸ່ນທ່ຽງ ຢູ່ໃນຂົງເຂດ ໂຄສົກກະຊວງການຕ່າງປະເທດສະຫະລັດ ທ່ານ Philip Crowley ກ່າວໃນວັນຈັນ ວານນີ້ວ່າ ວໍຊິງຕັນບໍ່ໄດ້ຕັ້ງຄຳຖາມກ່ຽວກັບສິດທິໃນການໃຫ້ຄວາມຊ່ອຍເຫຼືອຂອງອີຣ່ານ ແກ່ອັຟການິສຖານຫຼືສິດທິຂອງອັຟການິສຖານໃນການຮັບເອົາການຊ່ອຍເຫຼືອຈາກອີຣ່ານ ທ່ານ Crowley ກ່າວວ່າ ວໍຊິງຕັນກໍໄດ້ຈັດສົ່ງການຊ່ອຍເຫຼືອເປັນເງິນສົດໄປໃຫ້ເຈົ້າໜ້າ ທີ່ອັຟການິສຖານ ແຕ່ການກະທຳດັ່ງກ່າວ ໄດ້ຫລຸດນ້ອຍລົງຢ່າງຫລວງຫລາຍໃນໄລຍະ ສອງສາມປີຜ່ານມານີ້